Nury Turkel
**Nury Ablikim Turkel** (uiguuriksi نۇرى ئابلىكىم تۈركەل, *Nuri Ablikim Türkel*; s. 1970 Kashgar, Xinjiang) on yhdysvaltalainen juristi, ihmisoikeusaktivisti ja kirjailija. Hän toimii Yhdysvaltain kansainvälistä uskonnonvapautta edistävän komission puheenjohtajana kaudella 2022–2023. Yhdysvaltain edustajainhuoneen puhemies Nancy Pelosi nimitti hänet komissioon ensimmäisenä amerikanuiguurina vuonna 2020. Turkel on tuonut uiguurien kansanmurhaa esille useiden vuosien ajan sanomalehdissä ja televisiokanavilla. Hänen teoksensa *No Escape: The True Story of China’s Genocide of the Uyghurs* (suomennettu nimellä: *Ei pakotietä – Uiguurin tarina*) julkaistiin vuonna 2022 Yhdysvalloissa, Britanniassa ja Suomessa. Hän oli Uyghur American Association -järjestön puheenjohtaja vuosina 2004–2006.

Turkel syntyi kiinalaisella uiguurien uudelleenkoulutusleirillä Kashgarissa, minne hänen äitinsä oli lähetetty Mao Zedongin aikana. Leirillä hänen raskaana olevaan äitiinsä kohdistettiin väkivaltaa, ja äiti vapautui vasta Nuryn ollessa viiden kuukauden iässä. Matematiikan opettajaksi kouluttautunut isä oli työleirillä maataloustöissä. Nury Turkel päätti poistua Kiinasta Tiananmenin aukion verilöylyn jälkeen vuonna 1989. Hän muutti opiskelemaan Yhdysvaltoihin Idahoon vuonna 1995, mutta suoritti lopulta oikeustieteellisen tutkintonsa American Universitystä Washington D. C.:ssä. Turkel sai Yhdysvalloista turvapaikan eikä ole voinut sen jälkeen palata Kiinaan. Hän ei ole nähnyt äitiään vuoden 2004 jälkeen eikä voinut osallistui isänsä hautajaisiin 2022.

Turkel valittiin vuonna 2020 Time-lehden vuoden 100 vaikutusvaltaisimman henkilön listalle. Seuraavana vuonna Fortune valitsi hänet maailman 50 suurimman johtajan joukkoon.

Teokset
-------

* Turkel, Nury: *Ei pakotietä – Uiguurin tarina*. Suomentanut Sirpa Parviainen. Bazar, 2022. ISBN 9789523767959.

Lähteet
-------

1. ↑  Pesonen, Hannu: Vankileirillä syntynyt uiguuri Nury Turkel kertoo kansansa julmasta sorrosta ja tuhosta: "Xinjiangista on muodostunut maailman suurin avovankila" *Seura*.  11.12.2022. Viitattu 26.5.2023.
2. ↑  Nury Turkel Elected as Chair of Bipartisan U.S. Commission on International Religious Freedom, Abraham Cooper as Vice Chair *United States Commission on International Religious Freedom*.  21.6.2020. Viitattu 26.5.2023. (englanniksi)
3. ↑  About USCIRF Commissioners: Nury Turkel *United States Commission on International Religious Freedom*. Viitattu 26.5.2023. (englanniksi)
4. ↑  The Uyghur Crisis in China: Adversity, Advocacy, Activism *UCLA Asia Pacific Center*.  16.11.2019. Viitattu 26.5.2023. (englanniksi)
5. ↑  Liesmäki, Paula: Suomessakin on kiinalainen poliisiasema, uiguurikansan ihmisoikeusaktivisti sanoo – "Kylistä on tullut Kiinan hallituksen pääkohde" *Maaseudun tulevaisuus*.  5.11.2022. Viitattu 26.5.2023.
6. ↑  MackInnon, Mary: Interview: The Witness *Foreign Policy*.  20.3.2023. Viitattu 26.5.2023. (englanniksi)
7. ↑  Isa, Dolkun: The 100 Most Influential People of 2020: Nury Turkel *Time*.  22.9.2020. Viitattu 26.5.2023. (englanniksi)
8. ↑  The World's 50 Greatest Leaders: Nury Turkel *Fortune*. Viitattu 26.5.2023. (englanniksi)


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Kansalliset Muokkaa Wikidatassa | 
* Israel

 |

 |